Line Barfod (EL), 2003-04-22:
I Enhedslisten synes vi, at vi burde gøre noget mere for at se på, hvordan vi kan få en bæredygtig udvikling i landbruget, og hvordan vi kan sikre, at vi udnytter de muligheder, vi faktisk har, for at kunne producere fødevarer af høj kvalitet i Danmark.
Vi har mange veluddannede mennesker, og vi kunne, hvis vi ville, satse på at have et hav af forskellige kvalitetsprodukter på landbrugsområdet.
Nogle af de få mejerier, der har formået at holde sig uafhængige af Arla, har været med til at udvikle nye fødevareprodukter af høj kvalitet.
De har været med til at sikre, at vi nu i hovedstaden kan få frisk mælk, der ikke er mere end 15 timer gammel.
De har været med til at udvikle minimælk, der er fedtfattig, og også været med til at udvikle mange andre spændende produkter.
Det kunne vi bruge meget mere af.
Vi kunne også sørge for, at vi lokalt fik det forbundet med forskning og udvikling af nye produkter, ikke kun af fødevarer, men også af andre landbrugsprodukter.
Der er mange muligheder, hvis man ville, men det kræver den politiske vilje til at bryde med de store landbrugsmonopoler og i stedet satse på den udvikling, der i dag er i fabrikslandbrug.
Det kræver også, som andre har været inde på, at man sikrer, at der er en god lokal infrastruktur, at der er adgang til uddannelse, til kollektiv trafik osv., at der også er lokale indkøbsmuligheder, at der er posthuse og andet.
Men desværre går udviklingen jo også her den modsatte vej.
Senest har man kunnet høre, at fordi regeringen ønsker at privatisere postvæsenet, skal vi nu til at betale endnu mere, end vi gør i forvejen, hvis vi gerne vil have, at man får posten til tiden.
Vi synes, at man skal sikre, at der er lokal post, at der er lokale butikker osv.
Og derfor mener vi også, at man skal se på at åbne for offentlig produktion lokalt, for, at kommunen f.eks. kan støtte en lokal butik. Hvis der er en landsby, hvor man mener, at det her kan være væsentligt for udviklingen, at man har en lokal butik, som så også kunne varetage postfunktion og mange andre ting, der er behov for, så kunne kommunen være med til at støtte det. Man kunne så også f.eks. sikre, at der bliver bragt varer ud lokalt, så det ikke går, som vi har set i liberalismens fejlslagne forsøgsprojekt i New Zealand, hvor adskillige pensionister ikke er i stand til at få deres pension, fordi der ikke længere er lokale banker og posthuse, og hvor de ikke har råd til at tage ind til byen for at hæve pensionen.
Sådan skulle det nødig gå i Danmark.
Vi mener også, at det er nødvendigt at udvide demokratiet, få et mere decentralt demokrati, hvor man lokalt kan være med til at træffe beslutninger om sin egen udvikling og kan sikre også at have nogle penge til, hvordan man lokalt mener, at man bedst sikrer udviklingen.
Desværre går regeringen jo den modsatte vej og skærer ned på en række områder, bl.a. på den kollektive trafik, som det også har været fremme flere gange i debatten i dag.
Derfor kan vi selvfølgelig heller ikke støtte det forslag til vedtagelse, der ligger fra regeringspartierne og Dansk Folkeparti, som er en gang selvros af regeringen.
Så ligger der jo også et forslag til vedtagelse fra en række andre partier, som vi for så vidt ikke har noget imod.
Men vi mener ikke rigtig, man kommer ind til kernen af det, der skal til.
Vi mener ikke, at statslige arbejdspladser i sig selv løser særlig meget.
Men vi håber da i forbindelse
med den redegørelse, som man lægger op til om detailhandelen, at ministeren vil love at komme med den.
Uanset om forslaget til vedtagelse bliver vedtaget eller ej,
kunne det være fornuftigt at se på, hvad det egentlig betyder for lokalområderne, at detailhandelen er blevet centraliseret i den grad, den er. Vi håber, at vi, næste gang, vi skal have en debat om landdistrikterne, så kommer lidt mere i dybden med, hvad det egentlig er, vi ønsker udviklingen skal være på landet og i den forbindelse også i landbruget.